Teočak

**Teočak** je općina u Tuzlanskom kantonu, Bosna i Hercegovina. Općina je osnovana nakon referenduma 1992. godine na kome su se građani opredijelili da se odvoje od općine Ugljevik.

## Geografija 
Teočak je smješten na sjeveroistočnim padinama planine Majevice, na nadmorskoj visini od 300 do 600 metara.

### Geografski položaj 
## Historija 
mini|desno|200px|Kamene kugle ispred džamije u TeočakuZbog položaja na prilazima iz Podrinja prema unutrašnjosti Bosne, Teočak je u različitim epohama imao izrazit vojnostrateški značaj.

### Srednji vijek 
Stari grad Teočak podignut je na osamljenom brežuljku iznad doline Tavne. Prema opisu Hamdije Kreševljakovića, utvrda je imala trokutastu osnovu, s kulom na svakom uglu, dok se ulaz nalazio ispod zapadne kule.

Nakon pada Bosne 1463. godine Teočak ostaje važna tačka na ugarsko-osmanskom pograničnom prostoru. Davor Salihović bilježi da je kancelarija kralja Matije Korvina 1467. godine izdala povelju kojom se Nikoli Iločkom, tadašnjem vječnom grofu Teočaka, dopušta osnivanje trga na savskom prijelazu Apayoch, što pokazuje da je teočanski prostor imao i vojni i privredni značaj u kasnosrednjovjekovnom pograničju.

Za osmanske izvore Teočak je bio jedna od prvih ključnih tvrđava na pravcu prodora u Bosnu. Sabaheta Gačanin, analizirajući narativ iz hronike *Hašt bihišt*, ističe da je Teočak opisan kao tvrđava *na samom ulazu u Bosnu* i kao *ključ* za dalje napredovanje prema unutrašnjosti zemlje.

### Teočak u 19. i 20. stoljeću 
Napustivši funkciju stalne tvrđavske posade početkom 19. stoljeća, Teočak je postepeno izgubio staru ulogu pograničnog vojnog centra, ali je zadržao historijski značaj kroz ostatke fortifikacija i osmanskog sakralnog naslijeđa.

Dana 14. jula 1992. iz Teočaka je prema pravcu Sapne, Goduše i Vitnice krenula kolona od oko 120 bošnjačkih civila, među kojima je bilo žena i djece. Na putu prema Orića Visu i Lokanju zarobljeno je oko 86 civila, nakon čega je veći broj njih odveden i ubijen. Srpske snage su u julu 1992. upućivale ultimatum stanovništvu i vojnim strukturama u Teočaku da predaju grad.

Operacije na teočko-sapnjskom pravcu bile su dio šire ofanzive bosanskih Srba iz kasne 1993. godine, povezane s operacijom *Drina 93*, s ciljem potiskivanja snaga ARBiH istočno od Tuzle. U opisu same borbe navodi se da je napad počeo 20. novembra 1993, da se vodio na pravcima prema Obršinama, Lazu, Zečijoj Kosi i Starom Teočaku, te da je nakon višesedmičnih borbi ARBiH zadržala svoje glavne odbrambene položaje. Širi prostor Sapne i Teočaka ostao je važan i u kasnijim fazama rata gdje su se vodile operacije Majevica 95 i Spreča 95.

### Poslijeratni razvoj 
U savremenom teritorijalnom ustrojstvu Bosne i Hercegovine Teočak je jedna od općina nastalih poslijeratnom teritorijalnom prekompozicijom 1995. godine, na prostoru prijeratne općine Ugljevik. Prema analizi ANUBiH-a, Teočak spada među izrazito nerazvijene općine formirane nakon Dejtona.

Zbog toga se historija Teočaka ne veže samo uz političke i vojne događaje nego i uz trajanje njegovog kulturnog pejzaža: srednjovjekovnu utvrdu, osmansku džamiju, stare nišane, kamene kugle i lokalitete sa stećcima koji potvrđuju dug kontinuitet života na ovom prostoru.

## Stanovništvo 
### Nacionalni sastav stanovništva - općina Teočak 
## Džamije 
mini|desno|200px|Džamija i ostaci srednjovijekovnog grada Teočaka
* Bilalići - Džamija Bilalići
* Stari Teočak - Nova džamija
* Teočak - Džamija Centar
* Teočak - Fethija džamija
* Jasikovac - Džamija Jasikovac
* Husejnovići - Džamija Husejnovići

## Reference 
## Vanjski linkovi 
* Zvanični sajt općine Teočak
* Medijski portal općine Teočak 

Kategorija:Općine Bosne i Hercegovine
Kategorija:Općine Federacije Bosne i Hercegovine
Kategorija:Općine u Tuzlanskom kantonu
*
Kategorija:Ugljevik